b'\n_START_ARTICLE_\nS/S Jussi H\n_START_PARAGRAPH_\nS/S Jussi H oli suomalainen rahtilaiva, joka joutui 12. syyskuuta 1942 Pohjanlahdella ven\xc3\xa4l\xc3\xa4isen sukellusveneen torpedoimaksi ja upposi. Laivan 23 hengen miehist\xc3\xb6st\xc3\xa4 vain yksi selvisi hengiss\xc3\xa4._NEWLINE_Jussi H oli ostettu Englannista vuonna 1937, ja sen omisti Laiva Oy -niminen laivais\xc3\xa4nnist\xc3\xb6yhti\xc3\xb6, jonka takana oli porilainen kauppaneuvos Werner Hacklin. Jussi H kuljetti ennen sotia p\xc3\xa4\xc3\xa4asiassa puutavaraa Suomesta It\xc3\xa4meren alueen ja L\xc3\xa4nsi-Euroopan satamiin sek\xc3\xa4 toi paluulastina kappaletavaraa ja kivihiilt\xc3\xa4._NEWLINE_Jussi H l\xc3\xa4hti perjantaina 11. syyskuuta 1942 Raumalta kohti K\xc3\xb6nigsbergi\xc3\xa4. Laivan lastina oli kappaletavaraa ja puisten parakkien osia. P\xc3\xa4\xc3\xa4llikk\xc3\xb6n\xc3\xa4 oli nuori ja pystyv\xc3\xa4 merikapteeni Heikki Pietil\xc3\xa4._NEWLINE_Laivan oli tarkoitus suunnata aluksi Selk\xc3\xa4meren poikki Ruotsin rannikolle ja sitten jatkaa matkaa suojatussa saattueessa l\xc3\xa4hell\xc3\xa4 Ruotsin rannikkoa. Lauantaiaamuna kello 4 aikaan laivaan osui kaksi ven\xc3\xa4l\xc3\xa4isen S-13 sukellusveneen laukaisemaa torpedoa. Laivan kattilat r\xc3\xa4j\xc3\xa4htiv\xc3\xa4t pian t\xc3\xa4m\xc3\xa4n j\xc3\xa4lkeen, jolloin laiva upposi, niin ett\xc3\xa4 meren pinnalle j\xc3\xa4i ajelehtimaan vain sekalaista kansilastia. Laivan miehist\xc3\xb6st\xc3\xa4 onnistui pelastautumaan vain 18-vuotias l\xc3\xa4mmitt\xc3\xa4j\xc3\xa4 Pauli Kankaala, joka ajelehti pelastuslautan mukaan er\xc3\xa4\xc3\xa4lle Ahvenanmaan saariston karille. Paikalle tulleet kalastajat pelastivat h\xc3\xa4net sielt\xc3\xa4 15. syyskuuta. Merest\xc3\xa4 onnistuttiin l\xc3\xb6yt\xc3\xa4m\xc3\xa4\xc3\xa4n vain Jussi H:n ajelehtivaa kansilastia ja laivan em\xc3\xa4nn\xc3\xb6itsij\xc3\xa4n ruumis._NEWLINE_Laivan upottanut sukellusvene S-13 kuului kymmenen veneen ryhm\xc3\xa4\xc3\xa4n, joka oli l\xc3\xa4hetetty elokuussa 1942 partioimaan Suomenlahden l\xc3\xa4nsiosiin ja It\xc3\xa4merelle. S-13 oli saanut teht\xc3\xa4v\xc3\xa4kseen tunkeutua Pohjanlahdelle, ja siin\xc3\xa4 se onnistuikin sukellettuaan ruotsalaisten Ahvenanmerelle asettaman miinakent\xc3\xa4n ali. S-13 upotti Pohjanlahdella ensin S/S Heran 12. syyskuuta heti puoleny\xc3\xb6n j\xc3\xa4lkeen ja sitten muutamia tunteja my\xc3\xb6hemmin S/S Jussi H:n. Ennen paluutaan sukellusvene k\xc3\xa4vi viel\xc3\xa4 Merenkurkussa ja ampui siell\xc3\xa4 18. syyskuuta tuleen hollantilaisen M/S Anna W:n. Vene onnistui palaamaan Leningradiin, vaikka se k\xc3\xa4rsikin paluumatkalla pahoja vaurioita syvyyspommituksessa._NEWLINE_S/S Jussi H oli rakennettu Ranskassa Dunkerquessa vuonna 1910 Ospringe-nimisen\xc3\xa4. Laivan pituus oli 87,89 metri\xc3\xa4, leveys 13,06 metri\xc3\xa4 ja ruuman korkeus 5,96 metri\xc3\xa4. Laivan kantavuus oli 2\xc2\xa0215,61 bruttorekisteritonnia, ja sen kolmipaisunta-h\xc3\xb6yrykoneen teho oli 1\xc2\xa0150 hevosvoimaa. Ospringe myytiin vuonna 1931 Englantiin, jossa sen omisti lontoolainen Constants (South Wales) Limited. T\xc3\xa4lt\xc3\xa4 yhti\xc3\xb6lt\xc3\xa4 Hacklin osti laivan tammikuussa 1937._NEWLINE_Porin Reposaaressa sijaitsee Jussi H:n ja toisen samana vuonna upotetun Hacklinin omistaman kauppalaivan, Betty H:n, muistomuuri.'